Papersnake/gushiwen huggingface dataset:
集臧晋叔希林阁赋得雨中钟山春望
柳应芳（明代）

春早城东连骑来，雨中延眺北山隈。
气衔远岫朝初合，阴结重林昼未开。
融雪并沾驰道柳，和风争落寝园梅。
雕窗不闭朱帘卷，坐待晴光陌上回。
依韵答杜相公宠示之作
欧阳修（宋代）

醉翁丰乐一闲身，憔悴今来汴水滨。
每听鸟声知改节，因吹柳絮惜残春。
平生未省降诗敌，到处何尝诉酒巡。
壮志锁磨都已尽，看花翻作饮茶人。
题步云轩
王庭圭（宋代）

身在飞烟里，如登霄汉行。云从脚下起，雷忽耳边鸣。

暮碧佳人远，春红晚照明。能消几緉屐，当不负平生。
和豫章公黄梅二首
陈师道（宋代）

寒里一枝春，白间千点黄。
道人不好色，行处若为香。
春草堂诗集诗句 其三
陆仁（元代）

春日迟迟，葛生蒙楚。母曰嗟予季行役，适彼乐土。

谁其知之，爰得我所。有纪有堂，筑室百堵。自堂徂基，于河之浒。

相其流泉，泉源在左。于我居处，西南其户。
大雪赵振文寄诗言乘月泛舟清甚次韵
楼钥（宋代）

雪光绝胜水银银，未觉仙家隔一尘。
真境宜君著佳句，赏心乐事更良辰。
和段君仲衡同令嗣天晴少出之作
陈傅良（宋代）

文字时高下，功名势去来。
谁人堪语此，吾道竟怀哉。
携幼安容膝，巡檐笑索梅。
巷门通后圃，今数为君开。
同侯德裕登邠州凌峰阁
吕颐浩（唐代）

招提挂层峰，朱槛倚天半。冷风阁底回，暑昼消清汗。

危跻出䆗阁，俯视群峰乱。吾人家东州，官学各羁绊。

玆游岂易得，勿讶金樽满。终期汗漫游，醉卧云峦畔。
阙下待传点呈诸同舍
刘禹锡（唐代）

禁漏晨钟声欲绝，旌旗组绶影相交。殿含佳气当龙首，

阁倚晴天见凤巢。山色葱笼丹槛外，霞光泛滟翠松梢。

多惭再入金门籍，不敢为文学解嘲。
句 其十八
释祖可（宋代）

乱山争夕阳。
夏日
宋伯仁（宋代）

泓泓圆碧漾新荷，猎猎斜风颤绿莎。
农事正忙三月后，野田齐唱插秧歌。
石
李峤（唐代）

宗子维城固，将军饮羽威。岩花鉴里发，云叶锦中飞。

入宋星初陨，过湘燕早归。倘因持补极，宁复想支机。
王立之园亭七咏 其四 泠然斋
谢逸（宋代）

枕簟置一榻，几杖置一筵。扫空净如水，洗心学僧禅。

何必快哉风，襟怀自泠然。是身岂无垢，要以道洗湔。

傥不念清凉，恐为烦暑缠。虽居土囊口，内热如烹煎。

我自悟此理，三伏扇可捐。定知与列子，相友以忘年。
送映师归本寺
权德舆（唐代）

还归柳市去，远远出人群。苔甃桐花落，山窗桂树薰。

引泉通绝涧，放鹤入孤云。幸许宗雷到，清谈不易闻。
秋旱既久巳而大雨
周紫芝（宋代）

霜旱忧千里，灵湫卧蛰龙。丛祠亦何力，女觋遂论功。

冻雨云霓过，秋田寇盗空。饥肠蒙一饱，欢甚雪髯翁。
感事
李石（宋代）

一水遮金骑，诸州办甲衣。
书生投笔砚，随口说兵机。
暗香 梅花用白石韵
彭孙贻（明代）

凄凄夜色，且醉扶红袖，倚楼横笛。唤起玉龙，斜月鳞鳞晓星摘。

回首故人天际，欲书寄瑶华无笔。谁共我、枕石山中，霜冷露盈席。

南国，音信寂。纵千里相思，方寸堆积，悲吟当泣。不是思君定谁忆？

犹记一枝送影，香梦人、罗浮空碧。奈可翠禽叫转，不归也得。
悲歌六章 其四
郁植（清代）

脱身从军向绝域，大食乌号悬两腋。部中不满五千骑，百战沙场尽辟易。

尉佗系组明光宫，楼兰悬首长安陌。凯歌入关报天子，始信书生万人敌。

一朝坐失幕府欢，缚下都船对刀笔。卫青天幸辄有功，李广数奇竟何益。
白卫岭
冯誉骢（清代）

白卫遗踪费客猜，竹垭西望庙崔嵬。不图一代中兴局，都系神仙指示来。
西河 金阊佳丽图，次周清真韵
吴湖帆（清代）

佳丽地。金阊韵事难记。莺花二月软红乡，艳尘四起。

至今百十有余年，华鬘流浪烟际。

怅何处，红袖倚。玉骢柳岸谁系。当年俊窟说销金，尽成废垒。

画桥劫换总伤心，无情尤在流水。

我曾载酒过旧市。只萋萋、离恨千里。蔓草不愁人世。

伫丹青、缀饰繁华，犹对城郭娉婷，垂杨里。
题外舅评事秀实堂
彭汝砺（宋代）

地胜风长暖，堂开美亦并。溪声留几席，山影上檐楹。

田野多真趣，诗书足义荣。本根今日好，华实看俱成。
送杨梓人待制出守阆州兼寄嘉定宣慰家兄 其二
乃贤（元代）

朱轓五马出王庭，父老西南望福星。家世久闻清白吏，文章争福太玄经。

岷江水落嘉鱼美，剑阁春晴桤木青。若过眉州见苏子，卯君京国尚飘零。
九歌 其六 泛望
郭之奇（明代）

于戏兮旷哉，彭湖兮飞渡来。朝南浦兮云棹，夕吴城兮月桅。

击南汰兮烟阔，扬吾舲兮波开。波开兮未极，高帆举兮瞬息。

风从水兮为鳞，舟在山兮振翼。望百里兮匡庐，坐超忽兮横侧。

分晴明兮众形，递遥迩兮诸色。虽变化兮多端，犹卷舒兮无匿。

謇将揖兮披衷，尚微杳兮难即。终有言欲告兮不能不前，亦惟感晴春兮非其易得。

恐阴曀兮中生，蔽光颜兮外蚀。或风雷兮怒凭，驱木石兮崩仄。

或雨雾兮偏蒙，长荆榛兮荟薿。人曰此兮天之变时，南实忧兮山之累德。

岂若兹兮霁初容，峙明湖兮不可惑。横千顷兮黛波，与清风兮琢磨。

渺波臣兮一叶，维七载兮五过。顾寸心兮有日，溯流从兮水之阿。

怀南情兮未发，焉能忍兮无吪。恃中忱兮谅直，想山意兮渊和。

遂倚窗兮至夕，舟既远兮为歌。念青帝之司峰兮亦无多，将鸣鹈之度岭兮奈时何。
游鄞
陆游（宋代）

晚雨初收旋作晴，买舟访旧海边城。
高帆斜挂夕阳色，急橹不边人语声。
掠水翻翻沙鹭过，供厨片片雪鳞明。
山川不与人俱老，更几东来了此生？
显道庭中有白鸡冠花烂熳作云容状赋庭中瑞气诗以寄余次韵 其一
欧阳澈（宋代）

云涌中庭剪异葩，纷纷郁郁叠轻纱。观光虽屡经群目，荐瑞由轻庆一家。

雨洗晶荧飘玉叶，烟滋淡伫簇琼花。多应绰约东邻女，轻伴仙翁咀绛霞。
梢云
罗让（唐代）

殊质资灵贶，凌空发瑞云。梢梢含树彩，郁郁动霞文。
不比因风起，全非触石分。叶光闲泛滟，枝杪静氛氲。
隐见心无宰，裴回庆自君。翻飞如可托，长愿在横汾。
赠书肆陈解元
危稹（宋代）

巽斋幸自少人知，饭饱官闲睡转宜。
刚被旁人去饶舌，刺桐花下客求诗。
送吕希道知和州
苏轼（宋代）

去年送君守解梁，今年送君守历阳。
年年送人作太守，坐受尘土堆胸肠。
君家联翩三将相，富贵未已今方将。
凤雏骥子生有种，毛骨往往传诸郎。
观君崛郁负奇表，便合剑佩趋明光。
胡为小郡屡奔走，征马未解风帆张。
我生本自便江海，忍耻未去犹彷徨。
无言赠君有长叹，美哉河水空洋洋。
大人和云楼底雪千峰楼头着寓翁梅力开萼绿桃
洪咨夔（宋代）

寄榻高寒地，收心懒散翁。
鸡鸣虚室白，鸦起小窗红。
古操尘弦拂，新诗冻研烘。
桃梅芳意觉，不是去年丛。
赠五行家郑逢元
曾丰（宋代）

盘古流形后，牵牛起度余。
数宁逃久刺，算不外乘除。
赵达固非误，嵩真容有疏。
试推十年事，容我验何如。
送王审言秘校潞州法曹
冯山（宋代）

上党缘青冥，劲气西北隅。黄河天际来，草木冬前枯。

其地号严冽，燕陇莫与俱。毡罽护性命，冰霜结眉须。

土人一犯寒，斗酒沃始苏。中州宦游士，未秋先嗟呼。

我闻已心慄，冻粟生皮肤。而君风雪间，径作壶关趋。

少年始任气，慷慨若有馀。自为功名行，不惮气候殊。

犬戎炽将灭，郁屈迎天诛。幕府收英才，富贵往何图。

埋头簿书底，龌龊终非夫。功业彼何人，送子诚起予。
寒夜读书
郑以庠（清代）

牙签万轴小蓬瀛，料峭风寒逼短檠。一卷离骚一壶酒，雪庐消夜古狂生。
题张甘白乐圃林馆（二首）
陈麟（宋代）

见说林居好，终朝无杂宾。
卷帘通紫燕，投饵钓金鳞。
林影云连榻，杨花雪点巾。
开池养鹅鸭，不使恼比邻。
乐天寄忆旧游，因作报白君以答
刘禹锡（唐代）

报白君，别来已渡江南春。江南春色何处好，

燕子双飞故官道。春城三百七十桥，夹岸朱楼隔柳条。

丫头小儿荡画桨，长袂女郎簪翠翘。郡斋北轩卷罗幕，

碧池逶迤绕画阁。池边绿竹桃李花，花下舞筵铺彩霞。

吴娃足情言语黠，越客有酒巾冠斜。坐中皆言白太守，

不负风光向杯酒。酒酣襞笺飞逸韵，至今传在人人口。

报白君，相思空望嵩丘云。其奈钱塘苏小小，

忆君泪点石榴裙。
送董原汉之南光禄卿
王世贞（明代）

玺书仍下泖湖浔，绿鬓卿曹岂滞淫。四海旧传三杰疏，一官今见九朝心。

冰霜省署真无改，雨露园陵意转深。欲问长安望中色，凤皇台上有晴阴。
法驾导引（寿治中）
刘辰翁（宋代）

棠阴日，棠阴日，清美近花朝。共喜治中持福笔，春当霄汉布宽条。兰蕙雪初销。

和气满，和气满，生意到渔樵。清彻已倾螺子水，黑头宜著侍中貂。天马拟归朝。
余以庚寅十月十日抵敝庐今恰三年感而有作偶
吴芾（宋代）

幸有湖边数亩园，尚堪行乐度残年。
惊鱼自合潜渊去，倦翼宁思出谷迁。
既乏仙方能却老，又无奇策可扶颠。
但知藏拙安吾分，一任人称贤不贤。
中都龙兴寺伏睹御书第一山三大字碑有作
周启（明代）

九重宸翰丽天文，三字穹碑压厚坤。
山色不知今古异，地灵惟厚帝王尊。
蛟龙绝褵盘亭构，狮象诸天拱寺门。
千载钟王夸健笔，敢同羲画与时论。
敬和问人石菖蒲
洪咨夔（宋代）

西风摆脱络头丝，荪壁为家不问蓍。
分得九华烟雨壑，种将五问水云芝。
戟髯洒洒精神健，剑脊棱棱气骨奇。
窗外几多凡草木，为谁张王为谁衰。
寿寒还
释函可（明代）

何物堪延岁，携将数卷书。到门惟有雪，浮海已无桴。

饥渴三仙字，乾坤一老儒。蓬莱如可至，或许曳长裾。
背尘轩
释德洪（宋代）

思虑不及犹为物，分别未忘都是梦。阿难树见竟难分，曹溪风幡元不动。
勾龙君贶求所居垂荫亭岷堂二首
苏籀（宋代）

岷阳英杰古贤乡，侍史香炉今望郎。
柬擢欲书丹凤诏，梦魂勤望碧鸡坊。
已应盛美摽其茇，不比畸人愚厥堂。
宦牒随江归碧海，读书源派亦诚长。
再游石门白云洞有感
丁锡庚（清代）

闲踪历历志重经，词客黄衫感宿因。山色远含堤柳绿，天涯都作可怜春。
李夫人
白居易（唐代）

汉武帝，
初丧李夫人。
夫人病时不肯别，
死后留得生前恩。
君恩不尽念不已，
甘泉殿里令写真。
丹青画出竟何益？
不言不笑愁杀人。
又令方士合灵药，
玉釜煎链金炉焚。
九华帐深夜悄悄，
反魂香降夫人魂。
夫人之魂在何许？
香烟引到焚香处。
既来何苦不须臾？
缥缈悠扬还灭去。
去何速兮来何迟？
是耶非耶两不知。
翠蛾仿佛平生貌，
不似昭阳寝疾时。
魂之不来君心苦，
魂之来兮君亦悲。
背灯隔帐不得语，
安用暂来还见违。
伤心不独汉武帝，
自古及今皆若斯。
君不见穆王三日哭，
重璧台前伤盛姬。
又不见泰陵一掬泪，
马嵬坡下念贵妃。
纵令妍姿艳质化为土，
此恨长在无销期。
生亦惑，
死亦惑，
尤物惑人忘不得。
人非木石皆有情，
不如不遇倾城色。
郡圃寒食
戴复古（宋代）

与民同乐一开园，佳节何曾禁得烟。
拍岸绿波浮舴艋，翻空红袖打秋千。
眼看花柳心如醉，身在蓬瀛我亦仙。
明日徐翁坟上约，欲求竹帚恐无缘。
溪行二首 其一
陆游（宋代）

蓬蒻鸣春雨，帆蒲挂暮烟。买鱼寻近市，觅火就邻船。

愁卧醒还醉，滩行却复前。长年殊可念，力尽逆风牵。
白鱼羹戏题
杨万里（宋代）

秋水寒鱼白锦鳞，姜花枨实献芳辛。
东坡玉糁真穷相，得似先生此味珍。
句
薛师石（宋代）

半洞容千佛，诸峰共一云。
偈颂一百零二首
释绍昙（宋代）

威音前，咸淳后，
一个黑粼皴，机发牢关透。
全身游戏生死园林，信脚踏翻圣凡窠臼。
笑释迦客梦未醒，耻弥勒藩未剖。
客梦醒，藩篱剖，
贬入无何有。
小桃红·晓妆
乔吉（元代）

绀云分翠拢香丝，玉线界宫鸦翅。露冷蔷薇晓初试。淡匀脂，金篦腻点兰烟纸。含娇意思，殢人须是，亲手画眉儿。
两同心·认丹鞋响
朱彝尊（清代）

认丹鞋响，下画楼迟。
犀梳掠倩人犹未，螺黛浅，俟我乎而。
看不足，一日千回，眼转迷离。
比肩纵得相随，梦雨难期。
密意写折枝朵朵，柔魂递续命丝丝。
洛神赋，小字中央，只有侬知。
风筝歌
田锡（宋代）

白苹洲暖春风生，画楼槛上争筝鸣。
铿锵节奏急复慢，空中一筝天乐声。
三十六宫深窈窕，绣楣藻井光相照。
十三弦上千般声，朝霭微吟暮烟啸。
夜来亲向月中闻，繁音错节何纷纭。
碎如鸾铃与珂佩，巫山队仗迎湘君。
晚来金屋愁微雨，风细筝声不全举。
依稀嫔妾怕人知，啾啾切切私相语。
洪织断续何所拘，凤凰著对飞鸾孤。
梧桐枝边泊未稳，琅玕岛上鸣相呼。
有时方奏俄中绝，宫商斗顿如刀截。
杏花露重鸳鸯寒，空见如霜满庭月。
有时半日全无风，一一暮天楼阁红。
唯闻鸟雀啄弦上，暖珠寒玉何玲珑。
清音朝朝与暮暮，误声不管周郎顾。
只嫌雅郑交奏时，宝铎丁冬暗相妒。
贺李万州守夔
阳枋（宋代）

渊渊圣道浩津涯，万景寻师暮景斜。
滥吹从中情懒散，弹冠镜景发爬沙。
苍龟已卜林间屋，青犊还逢关上车。
未得乞符求换骨，借间读易傍梅花。
送胡运使
李新（宋代）

当年姓字列仙曹，醉逐西王折海桃。
万策水平祥雾合，峨眉岚静使星高。
泥封明日传清诏，台量何人荐佩刀。
老去功成解金印，卧云閒笑一生劳。
题友生丛竹
李咸用（唐代）

菊华寒露浓，兰愁晓霜重。指佞不长生，蒲萐今无种。

安如植丛不，他年待栖凤。大则化龙骑，小可钓璜用。

留烟伴独醒，回阴冷闲梦。何妨积雪凌，但为清风动。

乃知子猷心，不与常人共。
【中吕】满庭芳_神仙有无？
谢应芳（元代）

神仙有无？安居华屋，即是蓬壶。榴花也学红裙舞，燕雀喧呼。水晶盘馔供
麟脯，珊瑚钩帘卷虾须。吹龙笛，击鼍鼓，年年初度，长日尽欢娱。
横山翠屏，藏龙古井，走马长汀。四时花竹多风景，胜似丹青。好儿郎天生
宁馨，好时节日见升平。氛埃静，年年寿星，光照望云亭。
冬词
施肩吾（唐代）

锦绣堆中卧初起，芙蓉面上粉犹残。

台前也欲梳云髻，只怕盘龙手捻难。
奉同何济川迎吏未至秋暑方剧呈同舍
司马光（宋代）

稚金避老火，暑势尤骄盈。朱光烁厚地，万叶焦无声。

夫子久倦游，得郡为亲荣。束装待驺吏，归期殊未成。

埃沙塞广陌，蓬藋拥前楹。出处两不惬，孤坐心烦萦。

何时惊飙来，扫荡天地清。郊墟草树疏，千骑从双旌。

飘飖若神仙，皂盖西南征。离群讵几时，岂不怀友生。

有意肯相过，不妨巾屦并。官舍稍虚凉，愧无殽酒迎。
冲陶山中
汪宗臣（宋代）

侵床绿意多，过牖松花落。
草堂一编诗，送客不下阁。
题聊斋志异
王士祯（清代）

姑妄言之姑听之，豆棚瓜架雨如丝。
料应厌作人间语，爱听秋坟鬼唱诗。
游山呈景仁
司马光（宋代）

我禄多龚舍，君年少孔戣。
道心闲始见，世路老方知。
山水不相厌，风光难豫期。
嬉游不可缓，花卉即离披。
和沈次韩历阳归来见寄
王之道（宋代）

腊近梅争白，冬温柳渐黄。
强吟诗思涩，幽步野情步。
别去嗟何阔，归来肯遽忘。
开缄得佳句，和气溢寒乡。
梅林即事四首
刘应时（宋代）

藜杖缘溪转小桥，背风深处似相招。
儿童指点皆惊怪，唤作枝头雪未消。
吴伯承生孙交游共为之喜凡七人分韵我亦从来识英物试教啼看定何如某得啼定字 其二
张孝祥（宋代）

吴郎薄轩冕，市隐室垂罄。儿孙忽成行，乘除乃天定。

我女才三岁，此事当退听。剩欲便款门，积雨道苦泞。
至后早赴馆二首
张耒（宋代）

城围残雪寒催晓，宫近晴云暖欲春。
谁觉风光添一线，玉壶漏水报鸡人。
和范爱竹三首
仇远（元代）

半生豪气学元龙，湖海惟知敬数公。
徒有贞心招隐逸，恨无巨数识英雄。
天衢骑马衣冠异，雨屋鸣鸡杼轴空。
西崦东屯何日了，定应愁老浣花翁。
陆少宰与绳北上迂道见访山中赠别 其二
王世贞（明代）

女牛惊见一星高，暖眼初回仲蔚蒿。中散纵然饶懒癖，可应容易绝山涛。
怀贤诗·韩学士菼
徐元文（清代）

矫矫韩学士，高视薄浮壒。寡虑泊无营，立言道所赖。

痛饮非徒然，寄赏不在外。物情任回遹，揽古意自泰。

心清白雪照，兴逸朱霞会。
访朱道士不遇题山扉
翁森（宋代）

閒来松下叩仙家，惟见山扉掩碧霞。
步绕篱根霜屦滑，已将心事语黄花。
赠大浍大沼
晁补之（宋代）

君不见杜侯昔为歌行赠徐侯，大儿色清澈，
小儿气食牛。往有大尹官仕周，
其人有道其泽流。会稽竹箭无名久，
文采大侯二儿秀，不然安取大尹后。
何用黄雀青鷇蓬间飞，长嘴饱满短嘴饥。
何用城乌嗷嗷八九雏，端坐秦氏桂扶疏。
渊也诗足兴，功也礼足立。
三年不见冠岌岌，何用春耕投种叹粟粒。
功成裘氏九里湿君家，会稽山头松树清江枫。
乃翁行采薪，所愿溪上风。男儿封侯食肉勋业须少壮，勿学乃翁呻吟萧屑所愿在溪上。
过龙门 与方筱泉太守同题宜春苑图
胡薇元（清代）

红艳斗芳妍。斜贴花钿。宜春阁子桂堂前。小袖秃襟金凤勒，十二华年。

娇面最嫣然。低亸香肩。阿谁催逐祖生鞭。只恐方回肠断处，误了仙源。
绝句三首 其一
陆文圭（元代）

车薪胜杯水，舆羽重钩金。物理元无定，权衡只在心。
二水闻角
严粲（宋代）

少日乡闾不解愁，閒听画角起谯楼。西风依旧阑干月，独自潇湘万里秋。
仲冬念一日寓东桥梦先姊宛然如生感而有作
唐璧（明代）

幽明一别无由见，梦里相逢宛似真。孤弱更谁怜汝弟，劬劳何似负双亲。

傍篱听诵怀初岁，煮粥焚须愧昔人。野店鸡鸣残月落，觉来清涕尽沾巾。
灌兰一首
饶节（宋代）

往作兰溪游，步屧出林麓。溪头小雨竟，溪水澹文縠。

婵嫣几丛秀，临流自结束。曲折访丛底，初不露芬馥。

归休行结佩，薄采未盈匊。时遵微径间，幽然感清淑。

年来蚕自缚，投迹先拟足。不意淟涊中，见此二孤竹。

威威耐寒苦，绎绎辈杞菊。似是溪头裔，相逢慰烦促。

一日不见之，鄙吝生眉目。故将应书手，抱瓮助长毓。

孤根著土深，稍稍树支族。看渠吐胸中，一洗桃李俗。
王火井见过先以诗寄用韵二首
洪咨夔（宋代）

故人寒踏龙门路，来听深山唱竹枝。
半世向人长落落，几回於我独奇奇。
淡交似水有余味，薄俗如云无定姿。
一点青灯俱白发，相看不语只心知。
临刑口占
袁崇焕（明代）

一生事业总成空，半世功名在梦中。死后不愁无勇将，忠魂依旧守辽东。
品梅
李龙高（宋代）

疏花鼎立睨霜风，二季居然侍一翁。
生愿素丝无点汙，黑衣人自作三公。
送赵评事摄御史监军岭南
孙逖（唐代）

议狱持邦典，临戎假宪威。风从阊阖去，霜入洞庭飞。

篁竹迎金鼓，楼船引绣衣。明年拜真月，南斗使星归。
阎求仁太博挽词 其二
邹浩（宋代）

踵门寒日后，留语竟黄昏。能得几日别，遽为千古魂。

根尘元自了，生死更何言。独有人间泪，随风落九原。
生查子 收灯日次李举之韵
洪适（宋代）

廉纤小雨来，噤瘆轻寒乍。丝竹送迎时，灯火阑珊夜。

铜壶漏故迟，银烛花频灺。怀我独醒人，健笔方飞洒。
春日杂兴十五首 其八
华镇（宋代）

虚怀湛秋水，拳石枕寒沙。上栽九节蒲，依倚复攲斜。

寄怀曲几九，发秀终年嘉。细根散苍髯，巨柢蟠青蛇。

玉篦莹故叶，剑铓长新芽。融怡谢阳光，滋泽非露华。

洁贞宛相适，吹嘘曾不赊。乃知元气游，吻合大道涯。

生生无间断，在在均迩遐。阴骘有异禀，朗应无尔差。

故兹灵药材，见重长年家。宁如溱洧赠，复异洛阳花。

臭腐荐高腴，夭冶扬芬葩。栽培剧彫楮，徂谢迅飞霞。

韶光瞬息移，不得延豪奢。
题欧阳晦叔竹癖轩
苏过（宋代）

海竹纤杉乱苇萑，君家千树独淇园。清阴夏簟常留客，疏影秋淇共入轩。

屐阮孰窥尘外趣，锻嵇聊与世人论。可怜此路今无几，桃李成蹊不待言。
喜天游二十一兄至毫社时同叔夏十六兄作
曾几（宋代）

登高望南都，雉堞疑可数。
城中人不见，百里等燕楚。
我无简书畏，自笑谁缚汝。
东风送兄来，下马逼三鼓。
迎门闹儿童，罗拜欣欲舞。
花枝应亦喜，红幞已微吐。
聊为文字饮，一洗别离苦。
别离何足云，千载成仰俯。
要知静中趣，回视今孰愈。
焚香默自照，下此一转语。
铃阁老师兄，当为君去取。
留别李贯之大著二首
程公许（宋代）

车马红尘里，阅人谁似君。
洚流倾世论，砥柱倚斯文。
籍甚诗书誉，超然利欲醺。
相从期岁晚，兰佩袭芳熏。
送愚山先生秉宪江右
俞绶（清代）

画船铙吹起蒹葭，奉使真同八月槎。云树匡庐千笏拥，烟波彭蠡一帆斜。

似闻傲吏仍丹笔，应有门生隔绛纱。懒慢故人骊唱后，秋风秋雨小山花。
水帘
罗邺（唐代）

万点飞泉下白云，似帘悬处望疑真。

若将此水为霖雨，更胜长垂隔路尘。
杂兴
李新（宋代）

醴酒偶忘设，於礼殊至微。
穆生引身去，自昔能见岂。
阳桥慕香饵，岂知为祸机。
楚枭集丛灌，斩伐犹不飞。
复有陶朱公，去国家亦肥。
五湖拒扁舟，我信无所归。
寿县尉
李刘（宋代）

华阳传与纯阳诀，竹隐中间悟养生。
止心情澄不挠浊，浮云富贵澹无营。
龙铅虎录交离坎，鹤算龟龄几甲庚。
唤起吟坛称寿句，夜来一点寿星明。
晚闷
郑獬（宋代）

晚闷牢难破，秋怀勇未降。
何人归楚国，竟日忆涢江。
鼠迹排书簏，虫丝网酒缸。
江都章未报，枕手卧南窗。
雨后望西山
载淳（清代）

雨余天宇清，心目豁开朗。西山扫浮岚，佳气朝来爽。

螺鬟如乍沐，远望出尘坱。万重浓翠滴，草树喜新长。

烟峦遥涌空，楼槛倚高敞。泉流石上悬，钟声云外响。

坐卧一窗间，秀色娱俯仰。天然列画屏，丹青意难仿。

不厌卷帘看，何时携筇往。日斜犹徘徊，吟诗寄欣赏。
垂钓
白居易（唐代）

临水一长啸，忽思十年初。
三登甲乙第，一入承明庐。
浮生多变化，外事有盈虚。
今来伴江叟，沙头坐钓鱼。
馆卿命下孝威以诗见赠和答 其一
龚鼎孳（清代）

白简心犹悸，黄冠局不新。饥仍同曼倩，逸已愧刘驎。

风俗骄焚桂，功名薄徙薪。向来薇蕨意，终是恋逋臣。
清玉案
谈元范（宋代）

虾须帘上银钩小。筵内轻寒绕。红叶征香侵语笑。金钗珠履，凤红龟鼓，疑是蓬莱岛。

萱堂日日春生貌。嫩绿休然鬓边好。赋得修龄应不少。年年长见，画梁双燕，楼外青袍草。
宁海桥
廖大圭（元代）

凿石为梁岁月悠，山川有待得谭侯。海桥壮观成三趾，国士勋名出一头。

大浪不惊虹影湿，高车齐度马声秋。玉湖湖上通行路，浩荡馀波万古流。
题南台
朱熹（宋代）

步入招提境，云间有古台。管弦山鸟弄，琼玖雪花开。

方外人稀到，山头势更巍。登临思不尽，何日再重来。
晴窗
释古易（明代）

几度雨初歇，虚窗晴转幽。鸟啼当竹户，花上隔溪楼。

地僻成深隐，春残忆旧游。今宵还有月，清影满床头。
东岩祷雨题林以永寒谷山水障子
郑岳（明代）

松坛祷雨东岩宿，日餐蔬笋断粱肉。我心惮暑惨不舒，独据苍粱荫林木。

寒翁知我厌氛埃，为索丹青贻巨幅。披图细玩思杳然，偃蹇双松翳云壑。

中有一叟颀而长，琴书潇洒从二仆。蕲州疏簟叠平芜，短槛高云聊寓目。

纶巾羽扇风飘飘，瘦骨清容肖寒谷。寒翁寒翁风节奇，结芰纫兰好奇服。

历官中外四十年，拂袖归来书几簏。丰年妻子尚苦饥，况兹亢旱田尽曝。

稻粱一饱不自谋，犹为苍生泪盈掬。古来贤达类如此，杜老秋风赋茅屋。

吾社安可无是翁，东野云龙每相逐。
晚晴即事
汪莘（宋代）

君平帘外雨霏霏，寂寞何人识少微。
怪得湖边天色好，小舟争载夕阳归。
撷芳图
宗衍（元代）

忆行沅湘间，采撷动盈把。路遥莫致之，想像为君写。
归自昌江宿丕礼夜雨日阴多风次前韵
张弼（明代）

市桥江路悄风辰，度岭盘云野鹤身。万里怀归当寿日，百年称鹤几逢春。

山光入暮看常好，竹意笼云郁未伸。隐轼懵腾惊缩地，不禁山径鹊声频。
灵岩杂咏用沈德潜韵八首 其五 吴王井
弘历（清代）

山下宜出泉，云何于其顶。行云时吐英，古槐几留影。

子胥抱孤忠，不食空垂绠。徒传艳冶迹，贻羞日月井。
怀寄寇元弼王文举十首之八招元弼
贺铸（宋代）

暑雨茅柴熟，秋风淮白肥。
留连阮校尉，何日跨驴归。
申包胥歌
佚名（先秦）

吴为无道。封豕长蛇。
以食上国。欲有天下。
政从楚起。寡君出自草泽。
使来告急。
秋游六首
邵雍（宋代）

八月光阴未甚凄，松亭竹榭尤为宜。
况当昼夜初停处，正是炎凉得所时。
明月入怀如有意，好风迎面似相知。
闲人歌咏自怡悦，不管朝廷不采诗。
谢恩诗
张镇孙（宋代）

当宁宵衣务得贤，草茅保足副详延。
天人要语垂清问，仁敬陈言上奏篇。
愧乏谋猷裨乙览，忽惊姓字首胪传。
乾坤大德知难地，誓秉孤忠铁石坚。
对酒
张裕钊（清代）

我生七龄把书轴，五十三年风转烛。少年意气今白头，缩项拳身一蜗壳。

中遭丧乱风尘昏，十载流离窜山谷。衰拙更作杞人忧，端居自效唐衢哭。

五侯七贵驰高轩，君卿子云入华屋。纷纷于我亦何有，独倚孤云眇天末。

千龄百代一山丘，新人旧人莽相续。饥饱苦乐度一世，苦为太仓赢粒粟。

我年六十看若尔，天纵假年几转毂，脱巾且进杯中渌。
偈颂一百零二首 其七十九
释慧远（宋代）

两阵交锋笑似嗔，双眉倒卓眼生筋。溪山云月谁为侣，南北东西绝近邻。
望晓词
施肩吾（唐代）

揽衣起兮望秋河，濛濛远雾飞轻罗。

蟠桃树上日欲出，白榆枝畔星无多。
寿刘监丞
吴势卿（宋代）

昨陪骏马骤芳尘，怪得梅花喜色新。
恰则祝尧开瑞节，居然生甫已今辰。
冰壶缓度壶天日，翠玉交辉玉树人。
天下至荣公占尽，彩衣皂盖更青春。
江州怀古 其二
徐士芬（清代）

芥子容须弥，不闻尺寸羁。道力驰猛虎，乃欲避虎溪。

一溪限足迹，四大空何为。饮酒容渊明，戒律宽如斯。

恐君白莲社，圆碍自相歧。作亭志三笑，匪笑忘清规。

应笑杖端锡，不及虎穴窥。
同圣俞寄金山昙频次韵
刘敞（宋代）

我虽游都城，心亦无所住。误得世俗偿，形骸寓冠屦。

少时侍吾亲，游览爱北顾。至今颇思之，想见江上鹜。

白头昙道人，夙昔竟未遇。闻其最安禅，无念无作故。

劳生有喧寂，得意无早暮。尘埃未易厌，皋壤固多趣。

若复乘桴行，从君款幽素。
秋晚独步
华岳（宋代）

十分秋色著岩桂，几阵晚凉催井桐。
自恨异乡知遇少，一樽相属与谁同。
过雍陶博士邸中饮（一作赠陈十四）
殷尧藩（唐代）

落叶下萧萧，幽居远市朝。偶成投辖饮，不待致书招。

塞雁冲寒过，山云傍槛飘。此身何所似，天地一渔樵。
黄鹤楼
游似（宋代）

长江巨浪拍天浮，城郭相望万景收。汉水北吞云梦入，蜀江西带洞庭流。

角声交送千家月，帆影中分两岸秋。黄鹤楼高人不见，却随鹦鹉过汀洲。
过愚溪登愚亭拜柳子厚像
程洵（宋代）

我从耒阳来，已拜杜陵墓。今行湘水湄，复识愚溪路。

兹游岂无益，登览屡吊古。明日理扁舟，又向浯溪去。
次韵十诗·昼寝
楼钥（宋代）

才尽甘为世所捐，不如高卧了余年。
时逢毁誉心无诤，间有诗文手自编。
老去已知身是梦，闲来更得酒中天。
帘深午寂浑无念，只与白鸥相对眠。
依韵攀和通判员外题金观之作
杨克让（宋代）

冲虚脱屣世绵绵，胜地人来尚凛然。
不见彩云迎皓鹤，空留怪石漱清泉。
侵阶蔓草迷香迳，偃盖寒松杂暮烟。
静化信从无妄得，堪思汉武亦神仙。
惠楙吉水轩二首 其一
孙觌（宋代）

演漾浮清樾，千凝漫绿莎。更无野鸟渡，自有窟蟾过。

短绠飞苍雪，长缨卷素波。会须号一噫，霹雳起龙梭。
仓後酒正厅昔唐林夫谪官所作十一月己卯余纳
黄庭坚（宋代）

攀槛朱云头未白，不知流落向何州。
空余前日学书地，小阁红蕖取意秋。
次韵代答刘文潜司业
范成大（宋代）

回廊月下短歌行，惟有知音解有情。
一曲红窗声里怨，如今分作两愁城。
草
丁谓（宋代）

葭茁迎春早，山芮得地高。
堪书同细带，入咏似青袍。
弱力绵绵葛，微香蓼蓼莪。
王孙何处在，楚思遍江皋。
故程将军妻南阳郡夫人樊氏挽歌
孙逖（唐代）

德配程休甫，名高鲁季姜。宠荣苍玉珮，宴梦郁金堂。

白日期偕老，幽泉忽悼亡。国风犹在咏，江汉近南阳。
相见欢 春日
陈珍瑶（清代）

柳丝摇曳帘前。乍晴天。小坐茜纱窗下、整花钿。

啜香茗。心寂净。也悠然。笑立曲阑干外、听啼鹃。
重忆山居六首。钓石（于谿人处求得）
李德裕（唐代）

严光隐富春，山色谿又碧。所钓不在鱼，挥纶以自适。

余怀慕君子，且欲坐潭石。持此返伊川，悠然慰衰疾。
淳熙乙未登科是夏再中教官得绿绍兴府教授秋
项安世（宋代）

五星高会记当年，笑语喧江夜不眠。
今日江头看独往，人生聚散亦堪怜。
雁
博尔都（清代）

零露冷汀洲，归鸿度小楼。秋心齐唤起，不止动边愁。
玉井桥
周紫芝（宋代）

水满双鸳沼，花开玉井莲。亭浮幽渚外，人渡小桥边。

白羽参差在，跳珠次第圆。风高与芬馥，露重借嫣妍。

青板钓鱼老，朱栏听雨眠。时从客容与，宁借鹭联拳。

何日回征棹，归来赋短篇。共邀池上月，同看水中天。
题青龙寺
贾岛（唐代）

碣石山人一轴诗，终南山北数人知。

拟看青龙寺里月，待无一点夜云时。
病起和徐处士并寄致轩二首
释道璨（宋代）

读易年深眼易花，尚余心力到诗家。
日长更有幽忧病，临罢兰亭品建茶。
送酒刘公达
姜特立（宋代）

诗翁诗胆如酒胆，底事豪诗不豪酒。
麴生聊遣伴清尊，会有醉吟三百首。
虞美人（送赵达夫）
辛弃疾（宋代）

一杯莫落吾人后。富贵功名寿。胸中书传有余香。看写兰亭小字、记流觞。

问谁分我渔樵席。江海消闲日。看君天上拜恩浓。却恐画楼无处、著东风。
古塞上曲七首 其三
沈鍊（明代）

汉军大半懒征行，零落军书不记名。昨夜边人传铁骑，依稀又到古龙城。
谢僧遗石鎗
宋无（元代）

远寄奇鎗紫玉形，寒翁欢喜欲镌铭。茅峰道士传茶诀，林屋山人送水经。

崖瀑松风添瑟缩，地炉槐火共青荧。矮瓶未罄长镵健，且傍云根饱茯苓。
和陶杂诗七首 其一
归昌世（明代）

宇宙何茫茫，起灭同一尘。胡为一日间，各营百年身。

华堂与崇一，去疏来者亲。我庐非我有，四顾谁为邻。

有如远行客，当夕已戒晨。有怀不胜蹉，举目皆劳人。
奉和圣制过宁王宅应制
张说（唐代）

进酒忘忧观，箫韶喜降临。帝尧敦族礼，王季友兄心。

竹院龙鸣笛，梧宫凤绕林。大风将小雅，一字尽千金。
颂古一百二十一首
释宗杲（宋代）

五逆闻雷，曾能颜回。
一粒豆子，爆出冷灰。
春闺
黄庚（元代）

屏山梦断整云鬟，金鸭吹香火未残。
背倚阑干听燕语，一帘风雨卷春寒。
月笼沙　九日题南楼壁间 
沈谦（清代）

帘外潺潺暮雨，江边隐隐寒潮。乱鸿缥缈寄书遥。

满地黄花人病酒，蜂蝶空劳。

自惜明珠离掌，谁怜小带垂腰。画楼西畔是虹桥。

只恐粉云遮不断，怕杀登高。
瑞鹤仙·片帆何太急
辛弃疾（宋代）

片帆何太急。望一点须臾，去天咫尺。舟人好看客。似三峡风涛，嵯峨剑戟。溪南溪北。正遐想、幽人泉石。看渔憔、指点危楼，却羡舞筵歌席。叹息。山林锺鼎，意倦情迁，本无欣戚。转头陈迹。飞鸟外，晚烟碧。问谁怜旧日，南楼老子，最爱月明吹笛。到而今、扑面黄尘，欲归未得。
春霁
朱淑真（宋代）

淡薄轻寒雨后天，柳丝无力带朝烟。弄晴莺舌于中巧，著雨花朝分外妍。

消破旧愁冯酒盏，去除新恨赖诗篇。年年来到梨花月，瘦不胜衣怯杜鹃。
城东闲游
刘禹锡（唐代）

借问池台主，多居要路津。千金买绝境，永日属闲人。

竹径萦纡入，花林委曲巡。斜阳众客散，空锁一园春。
将至兰陵道中以远岫重叠出寒花散漫开为韵
李处权（宋代）

王民坠涂炭，志士怀愤郁。
岂无卧龙人，想待三顾出。
从容命世豪，肯为庸主屈。
英名如白日，千岁常不殁。
夜饮西麓道院得秋字
顾璘（明代）

天坛露下丛梧秋，故人置酒消我忧。清欢不知白日晚，明月忽照城西楼。

道人横笛试一叫，寒龙水底声啾啾。何不高张二十五瑶柱，邀取湘妃弄月游。
思佳客 曾孙百朝，爽翁以词见贶，次韵奉酬
樊增祥（清代）

家世严州胜峡州。新词巧夺玉钩钩。句将贾岛黄金铸，情比桐江碧玉流。

么凤小，锦绷柔。试啼早许冠军侯。与公俱是餐枫客，抱得曾孙尚黑头。
舟中二首
陈师道（宋代）

野火烧原雉昏雊，黄尘涨天牛乱斗。
江间无日不风波，老去何时脱奔走。
诗书满腹不及口，遮日宁须钓竿手。
愧尔茅檐炙背人，仰目青天搔白首。
咏神京八景 其一 太液秋风
陈孚（元代）

一镜拭开秋万顷，碧天倒浸琉璃影。寒飙夜捲雪波去，贝阙珠宫黛光冷。

三千棹歌摇绿烟，湿鬟吹堕黄金蝉。琪树飕飕红鲤跃，衮龙正宴瑶池仙。
叠韵答荦飞 其二
丘逢甲（清代）

未许丸泥竟塞关，似君才调岂长闲！伏波眉目真如画，聚米能谈陇上山。
次韵林芳叔夜雨立春二首
陈著（宋代）

今春第一雨，飒飒打窗纱。
莫怪妨镫节，惟忧酿雪花。
报晴俄喜鹊，吠早底嫌蛙。
不自知年耄，随人乐岁华。
竹枝歌上姚毅夫 其一
周行己（宋代）

秋月亭亭扬明辉，浮云一点天上飞，欻忽回阴雨四垂。

人生万事亦尔为，今不行乐待何时。
菊日郊亭野兴
区越（明代）

郊亭小酌会重阳，童冠偕行总俊良。按节欲同闾井乐，告成还见耨收忙。

天留好景诗难道，酒为寻山醉不妨。目送飞鸿天外落，北来消息又相将。
偈十首
释道行（宋代）

车不械推，理无曲断。
若是此花，佛与帝释。
杂歌谣辞 步虚词
高骈（唐代）

青溪道士人不识，上天下天鹤一只。洞门深锁碧窗寒，滴露研朱点周易。
题子瞻雪堂即次前韵
沈辽（宋代）

眉阳先生齐安客，雪中作堂爱雪白。堂下佳蔬已数畦，堂东更种连坡麦。

不能下帷学董相，何暇悲歌如宁戚。布裘藜杖自来往，山禽幽弄均春力。

桉上诗书罗缣缃，炉中烧药笑王阳。晨炊且籴北仓粟，冬服已指山前桑。

南冈差高多种橘，迤北渐下宜栽秧。北邻亦有放达士，道路壶榼常相望。
罗提举见和再用韵四首
陈造（宋代）

紫沉初炷炉香，青章已达寥阳。
当有碧玉宫使，叱起河濒卧羊。
菩萨蛮（秋）
赵子崧（宋代）

断鸿归处飞云乱。乱云飞处归鸿断。风弄叶翻红。红翻叶弄风。

柳残凋院后。后院凋残柳。楼外水云秋。秋云水外楼。
题同年黄玉圃番社图
吕谦恒（清代）

九重涣汗使臣知，万都蛮荒跂踵时。耳目全开天海外，土风尽入竹枝词。
题桓山马水部张户曹宋兵宪邀集 其一
严嵩（明代）

桓卿为石室，闻在此山间。愚迹无人问，禅林客自攀。

断碑荒藓合，深洞碧萝閒。千古悲凉意，斜阳独鸟还。
赋二十八字
薛师石（宋代）

水满沟塍不愁旱，忽催租税却忧贫。
家人苦不怜予拙，雪袴冰衫要及晨。
怀卫道中寄京师诸友三首 其二
吕本中（宋代）

直莫如两王，清莫如两方。孙谢岂不美，久滞尚书郎。

黎子老归国，只今须鬓苍。邵子住山云，欲出未肯忙。

高子出林壑，坐看天际翔。
句
陶弼（宋代）

三株已作萤煌煌。
送友人卢处士游吴越
张籍（唐代）

羡君东去见残梅，惟有王孙独未回。吴苑夕阳明古堞，

越宫春草上高台。波生野水雁初下，风满驿楼潮欲来。

试问渔舟看雪浪，几多江燕荇花开。
席上信笔 其四
李弥逊（宋代）

游丝无力系春风，水面从飘点点红。晚渡舟横人独立，厨烟著柳细濛濛。
如梦令·落魄无拘野叟
谭处端（元代）

落魄无拘野叟。自在逍遥闲走。他日返家山，重会云朋霞友。知友。知友。共饮蟠桃仙酒。
送贾德远北上
段成己（金朝）

贾生历落非庸子，坐守穷庐足文史。山田硗确无百亩，日课诸郎力耘耔。

瓶储颠倒得几何，晨夕安能具甘旨。抱关击柝有不择，知效一官聊尔耳。

霜风栗冽岁云暮，水宿山行二千里。及亲而仕古所乐，敢以崎岖惮行李。

明年花发听君还，綵戏阶庭为亲喜。
南坡
韩淲（宋代）

空青老仙伯，有子爱溪山。谁信南坡路，依依泉石间。
次韵韶倅李通直二首
苏轼（宋代）

一篇泷吏可书绅，莫向长沮更问津。
老去常忧伴新鬼，归来且问是陈人。
曾陪令尹苍髯古，又见郎君白发新。
回首天涯一惆怅，却登梅岭望枫宸。
青山只在古城隅，万里归来卜筑初。
会见四山朝鹤驾，更看二李控鲸鱼。
欲従抱朴传家学，应怪中郎得异书。
待我丹成驭风去，借君琼佩与霞裾。
?仆昔为开封幕，先公为赤令，暇日相与论内外丹，且出其丹示仆。
今三十年，而见君曲江，同游南华，行山水间数日，道旧感叹，且劝我卜居于舒，故诗中皆及之。
?
和赵庙欲携尊赏残梅二绝
胡寅（宋代）

离离疎蕊抱寒条，开晚浑疑雪未消。
风雨助君悭且涩，吹将诗句淡相撩。
余赴官宫庠与道祖通判久聚乍散每有怀想作诗五十韵道二十馀年出处寄呈
葛立方（宋代）

初拜清扬日，菰城荻始芽。家声璜出渭，骏气马生洼。

博识该三箧，宏才记五车。高明挈日月，文彩炫云霞。

结友方倾盖，连姻复附葭。凤軿银烛映，鸾扇綵云遮。

去作南阳别，俄成泽国赊。浚都先玉辔，濉水会仙槎。

我止邗沟第，君归霅水涯。枌关方弛檐，毳幕忽鸣笳。

茂苑依城堞，菁山隐谽谺。林峦迷雾豹，鼓吹只池蛙。

宇宙焦先室，庖厨蔡樽茄。旋闻剪蛇豕，却共注鱼虾。

经笥精蓝肄，辞锋试席誇。棘闱排胜阵，枫殿趁朝霞。

联籍攀丹桂，连名拟墨緺。枕溪同择胜，筑室共崇窊。

许迈通悬霤，何君住若耶。奇礓争磊砢，嘉卉斗纷葩。

风入黄芦浦，烟横白鹭沙。鹢舟行棹短，蚁酒酌尊污。

觅句文词竞，枰棋笑语哗。山深陪杖屦，林僻预瓜茶。

歌放卑王豹，琴闲鄙瓠巴。朝游趁奔鹿，暮宴起栖鸦。

溪上方霏屑，山阴遽及瓜。殿诃纷候吏，罄折拥晨衙。

踊跃良朋贺，睢盱野老呀。铜章轻掷置，银绂嗣荣加。

还与牛同皂，宁嗟凤在笯。归来齐靖节，隐去类祁嘉。

鸩堇功名会，膏粱释梵家。果因流菜叶，倏尔认桃花。

杜口伤鸣雁，持钩出睡蛇。少多临济棒，生死秘魔叉。

蔬食期羹芋，蓬心正倚麻。一朝牵吏鞅，琐质滥京华。

宫邸便清佚，官曹惧过差。学无裨稚騃，儒或变淫奢。

仰德劳心膂，陈情费齿牙。幸蒙鱼网细，数寄雁行斜。

凝望千岩阻，何因两桨拿。身脩谁琢切，诗病孰疵瑕。

缩地今无费，移山第觅夸。愿怜鱼蓄榭，莫惜马频檛。

骥尾终期附，牛鸣幸不遐。清标如会觌，羁旅失悲嗟。

悃愊烦青镂，凄凉倦绛纱。聊须哦短句，缄印锦溪砂。
悼长孺（四首）
丘刘（明代）

江流曲似九回肠，愁思非春亦自伤。
明月不知人世变，夜来依旧下西厢。
华州祗役往冯翊留别楚正叔
司马光（宋代）

芳菲不得驻，会取余春不。
欲知回首处，渭曲苍茫间。
延禧观
赵师秀（宋代）

寂寞古仙宫，松林常有风。
鹤毛兼叶下，井气与云同。
背日苔砖紫，多年粉壁红。
相传陶县令，曾住此山中。
感怀 其一
林澍蕃（清代）

阮公识最密，至慎似埋照。登高怀永叹，旷观托长啸。

陶令解形神，饮酒复歌妙。北窗傲羲皇，南山展游眺。

共抱千古心，还韬至人曜。余怀愧虚白，彼美孰同调。

庭树含幽姿，奇芬艳初发。秋风吹袅袅，生意还销歇。

绝代有蛾眉，皎洁似团月。高义怅不谐，良辰恐沈没。

偃蹇华年衰，此情竟谁达。灌夫壮烈士，少小负奇志。

挥剑敌胡兵，咄嗟复仇计。使酒非所病，骂座独豪气。

生平薄田鼢，岂识有权贵。不学鄙夫等，反覆趋势利。
唐都尉山池
崔湜（唐代）

曲渚飏轻舟，前溪钓晚流。雁翻蒲叶起，鱼拨荇花游。

金子悬湘柚，珠房折海榴。幽寻惜未已，清月半西楼。
梁家守藏奴
杨维桢（元代）

将军椒房亲，跋扈阚如虎。
嗟嗟孙家儿，岂识鸢肩主。
有司夜捕帑，藏婢及人母。
紫金与白珠，没入将军府。
吁嗟乎，梁家婢，何太苦。
不知将军妻，秦宫妇。
三主六君七贵人，明日飞花乱红雨。
和定慧超胜长老寄谢紫衣颂三首
陈襄（宋代）

童子南来遗我诗，维摩方丈一伸眉。
不劳言语通消息，夏热春寒各自知。
寓清源驿
王十朋（宋代）

两年缪作清源守，不到清源洞里游。天恐孤予远来意，驿中聊许少迟留。
送道传达室侄补中国学二首
程公许（宋代）

冰霜一节感亲恩，褒诏东来耀里门。
孝敬自能通造物，否臧勿用较烦言。
灵棒未老须三斧，拍桂归来共一尊。
须信倚门朝夕望，未空六馆驻何蕃。
寄同年朱景渊通判八首 其五
刘宰（宋代）

茂苑子周子，慷慨忧时危。斯文鼌董流，炳炳日星垂。

言深众所惊，用浅才不施。穹窿山下笛，怀人定谁其。
来平馆
文天祥（宋代）

憔悴江南客，萧条古郓州。
雨声连五日，月色彻中流。
万里山河梦，千年宇宙愁。
欲鞭刘豫骨，烟草暗荒丘。
寄茅山董鍊师一首
黄省曾（明代）

师住华阳洞，别来音寂寥。餐霞还妙质，将见大椿彫。

鹤举丹成日，鸡飞垆变朝。王乔倘携侣，举手为相招。
次韵
韩淲（宋代）

不须酒畔狂吟里，梦破寒亭自惊起。一梢孤月带霜华，灵山漫澈冰溪水。

尘劳空度几星霜，画手犹能眼界香。午夜城头吹画角，绿毛么凤堕其旁。

不怕花前不我知，只愁花后少人思。如今纸上閒言语，未抵依稀落墨时。
和邻女搔绵吟
赵希逢（宋代）

门外数声风动竹，知是客来矩舆辐。
嫣然一笑为谁开，眼前喜见人如玉。
奚奴侧背□锦囊，共看娇容理蟹筐。
可堪清晓正凝霜，冰箸入手生寒芒。
袜尘微动缫车索，三尺龙孙横左握。
初方一缕惭如纶，衮衮不断巧绵络。
沿淮土旷人更稀，未冬寒风已透帏。
闲田不种木棉树，卒岁可怜无褐衣。
岭南弥望无处着，堪与梨云同寞寞。
收来比屋机杼鸣，谁复号寒叹落魄。
甲午六月卧病柔川呈地主五首 其三
潘伯脩（元代）

乔木龙皮络翠烟，昔人成立等升天。芝兰玉树看盈畹，騄駬骅骝不受鞭。

垂老托身书满屋，平生好客坐无毡。诸君有意怜衰白，惟有丹青照暮年。
古风十首 其五
赵孟頫（元代）

绝代有佳人，被服绮与纨。蛾眉秀联娟，吐词馥若兰。

清歌启皓秀，瑶琴发哀弹。一弹再三叹，听者涕汍澜。

借问谁家子，为言本邯郸。
无象
释心月（宋代）

澹泊虚闲未动爻，有何单拆与重交。
太平时代合如是，卦子逢人莫乱抛。
苏斋抵任台郡因忆丙午1786台变保城有感 其一
章甫（宋代）

十一更舟五采幡，登台齐拜使君门。
长途老马知前驿，熟道轻车认故辕。
终是旧勋膺主眷，的应新任报君恩。
一麾悬照当空镜，海日何曾蔽覆盆。
和河东施待制二首
尹洙（宋代）

千里观风使节来，百城舒惨系行台。
威严少霁犹知幸，谁信芳罇镇日开。
句
范崇（宋代）

川源通汉沔，舟楫下潇湘。
送侯御赴黔中充判官
刘长卿（唐代）

不识黔中路，今看遣使臣。猿啼万里客，鸟似五湖人。

地远官无法，山深俗岂淳。须令荒徼外，亦解惧埋轮。
禅人画师像请赞
释如珙（宋代）

不破古人玄关，面玄关自破。
不碎今时窠臼，而窠臼自碎。
鹫峰之衣烂却，西丘话无传。
和太守郡阁望群山有雪
韦骧（宋代）

郊原霁后晚寒清，残雪笼山望处明。尽道凝留因地冷，当知粉饰藉天成。

昆冈玉聚微云敛，沧海潮横返照清。解赋属谁诗格老，贤侯登览在层城。
新回车院筵上作
刘兼（唐代）

回车院子未回车，三载疲民咏袴襦。借寇已承英主诏，

乞骸须上老臣书。黄金蜀柳笼朱户，碧玉湘筠映绮疏。

因问满筵诗酒客，锦江何处有鲈鱼。
登田中丞高亭
贾岛（唐代）

高亭林表迥嵯峨，独坐秋宵不寝多。

玉兔玉人歌里出，白云难似莫相和。
题故曹王宅（宅在檀溪）
白居易（唐代）

甲第何年置，朱门此地开。山当宾阁出，溪绕妓堂回。

覆井桐新宾，阴窗竹旧栽。池荒红菡萏，砌老绿莓苔。

捐馆梁王去，思人楚客来。西园飞盖处，依旧月裴回。
春阴古律二首 其二
朱淑真（宋代）

陡觉湘裙剩带围，情怀常是被春欺。
半檐落日飞花后，一阵轻春微雨时。
幽谷想应莺出晚，旧巢却怪燕归迟。
间关几许伤情处，悒悒柔情不自持。
许由观
释居简（宋代）

万乘何曾换一瓢，羽成玉骨蜕尘嚣。是非到耳虽无迹，颍水何曾洗得消。
望见卜魁城
方式济（唐代）

一片沙昏数尺墙，断埤烟景亦苍苍。怪来战马防秋地，说是书苍送老乡。

五十三亭燕树隔，六千余里楚天长。劳肩息后寻诗料，雁月笳风拾满囊。
题范文正公书伯夷颂后
秦桧（宋代）

高贤邈已远，凛凛生气存。
韩范不时有，此心谁与论。
折丹桂（中秋南湖赏月）
张鎡（宋代）

玉为楼观银为地。秋到中分际。淡金光衬水晶球，上碧虚、千万里。

香风浩荡吹蟾桂。影落澄波底。揭天箫鼓要诗成，任惊觉、鱼龙睡。
闲居遣兴
姚合（唐代）

终年城里住，门户似山林。客怪身名晚，妻嫌酒病深。

写方多识药，失谱废弹琴。文字非经济，空虚用破心。
昭君怨·一曲云和松响
蔡伸（宋代）

一曲云和松响。多少离愁心上。寂寞掩屏帷。泪沾衣。最是销魂处。夜夜绮窗风雨。风雨伴愁眠。夜如年。
登潜山观
窦参（唐代）

山势欲相抱，一条微径盘。攀萝歇复行，始得凌仙坛。

闻道葛夫子，此中炼还丹。丹成五色光，服之生羽翰。

灵草空自绿，馀霞谁共餐。至今步虚处，犹有孤飞鸾。

幽幽古殿门，下压浮云端。万丈水声落，四时松色寒。

既入无何乡，转嫌人事难。终当远尘俗，高卧从所安。
题欧阳原功少监家柯敬仲画
虞集（宋代）

涔阳日日水生波，翠袖黄裳晚棹过。珠树月明花婀娜，凤毛春煖锦婆娑。
南乡子（赠何彦道侍儿）
王之道（宋代）

翠袖熨沈香。黛拂修蛾淡淡妆。消得多情钟傅粉，何郎。风动珠帘月半床。

素手捧瑶觞。谁念苏州已断肠。夜雨不随歌扇歇，浪浪。归去无心赋海棠。
文禅人临衰北堂
释智愚（宋代）

卷衣东去泪沾巾，兰谷见香二月春。
天地豁空舒笑眼，不知谁是报亲人。
己酉客淮
毛珝（宋代）

烽燧春尤急，人才叹寂寥。恨无黄石略，难致碧幢招。

守堑宵仍甲，防城晓未桥。又传经一雪，残哨亦萧萧。
追尊皇太后挽词二首
陈师道（宋代）

彤管书阴教，黄图载德容。
汉宫元梦日，代邸近乘龙。
乔岳已遗服，青门启故封。
从今祠百世，清庙配商宗。
题多福院分翠轩
郭三益（宋代）

平生但爱山中寺，此日来看竹外山。
心境顿开清净想，客尘无复更相关。
万树园灯词 其七
弘历（清代）

照夜华灯陈雁塞，借春碧海戴鳌山。綵笺书得新词就，赓韵还催侍从班。
点绛唇 宜男绿澹香浓，旧曾百子池边种。
元好问（金朝）

碧筵孤耸。惊堕钗凤。檀粉轻拈，若怕蜂腰重。天花供。一枝谁送。
寄强甫二首
刘克庄（宋代）

守局喧卑地，携孥寂寞滨。
鲁儒犹季吏，周礼有盐人。
勿发泥涂叹，姑持玉雪身。
秋风怀檄否，莆与福比邻。
感遇诗三十八首·其三十八
陈子昂（唐代）

仲尼探元化，幽鸿顺阳和。
大运自盈缩，春秋递来过。
盲飙忽号怒，万物相纷劘。
溟海皆震荡，孤凤其如何。
清江
陈德荣（清代）

清江天上来，缥缈历云汉。云根养深渊，毛发明可鉴。

发源施州卫，千里横匹练。或为石所激，吼雷势奔电。

涧底纤鳞游，表里皆洞见。当其清浅时，手掬足可践。

汇作无底潭，空明光一片。方春雷雨动，夭矫蛟龙现。

宜都入川江，无复此颜面。浑灏成其大，岂云不善变。

愿助东海深，旧山何必恋。
重游镜曲次韵
林景熙（宋代）

青眼重逢白发新，旧游却恐是前身。
野鸠妒客招呼雨，江燕随前管领春。
曾附仙舟追李郭，独提诗律继黄陈。
镜中恨不移家住，山水苍苍老钓纶。
元夕三五非雨即风天上人间应同寂寂
郭之奇（明代）

嫦娥真老大，丛桂久参差。百道流苏掩，千重密幕遮。

羞观鳌背綵，懒放兔身华。虚府长凄寂，人间自远遐。

星毬依毳幄，箫管杂悲笳。惨淡渔阳搥，迷离羯鼓誇。

馀声空促耳，烟景漫催花。困雨挑妆晕，欹风柳带斜。

阑珊灯火散，凄断暗香赊。忍睡销良夜，恐烦春梦哗。
夏中崔中丞宅见海红摇落一花独开
刘长卿（唐代）

何事一花残，闲庭百草阑。绿滋经雨发，红艳隔林看。

竟日馀香在，过时独秀难。共怜芳意晚，秋露未须团。
送王廷表内补分得细字韵
夏良胜（明代）

东风吹柳黄金细，折枝词向行人媚。来时去时同此毡，乡学国学易其位。

杨君升蚤孚奇占，韩公谪后深膏味。长安燕落画梁泥，桥门士启先生秘。
闻八弟朝议二十一弟朝奉二十弟迪功与安郎仓
晁说之（宋代）

葆真宫是何年有，游子相将便得真。
闻道流霞醒不醉，只应人世恨还新。
折群梅·陇上残雪
佚名（宋代）

陇上残雪，曲水流断，淑气潜通。群花冷未吐，夜来梅萼，数枝繁群。光夺化工。发艳色、不染东风。信凭晓风，难压精神，占青春未上，别是标容。天香渐杳，似蓬阙玉妃，酒困娇慵。只愁恐、上阳爱惜，和种移向瑶宫。西归驿使，折赠处、庾岭溪东。又须寄与，多感多情，道此花开早，未识游蜂。
辛丑长至
张炜（宋代）

物意通人事，阳生一脉天。
梅虽搀腊破，柳已得春先。
袜颂趋时献，台云取巧传。
所须惟饱耳，延颈看丰年。
八声甘州 其三 食
易顺鼎（清代）

忆食时脂晕尚留唇，含情递余杯。说春纤切笋，郎应可口，小婢亲偎。

故向卿卿索哺，郎性武如孩。笑语加飧未，底用侬陪？

总是团圞玉案，问有时对面，何似肩偎。厌灵狸馋煞，嗅到凤头鞋。

似生成一双象箸，也朝朝在手不分开。还同把牙儿剔箸，替拔金钗。
小山丛桂为梁伯益赋
殷奎（明代）

梁叟遁世士，偶然出中林。暂作淮南客，长有沧洲心。

朝歌紫芝曲，夜弄瑶芳琴。移石对丛桂，结庐寄幽寻。

振衣袭古香，倚杖息清阴。春将麋鹿友，秋与猿猱吟。

真游悟至理，云卧散冲襟。八公呼不起，王孙无归音。

皎皎空谷驹，缥缥丹穴禽。题诗反招隐，怅望碧山岑。
寄魏景山
方回（元代）

长桥身作长城梦，南五湖天北济淮。
重听吴歈怜我老，忆骑塞马与君偕。
田园粗有何须侈，子婿俱贤岂不佳。
七十六翁如未死，便邮一纸更忘怀。
诏狱中怀蓝田高先生
苏舜钦（宋代）

自嗟疏野性，不晓世涂艰。仰首羡飞鸟，冥心思故山。

刚来投密网，谁复为颦颜。寄语高安素，今思日往还。
采桑曲
郑起（宋代）

晴采桑，雨采桑，
田头陌上家家忙。去年养蚕十分熟，
蚕姑只着麻衣裳。
送觉上人
释子淳（宋代）

异类潜行未光前，昂藏头角耸摩天。
回途莫衬寒岸草，耕破威音那畔田。
江城子 其一 季春五日有感而作歌以自适也
段成己（金朝）

百年光景霎时閒。镜中看。鬓成斑。历遍人閒、万事不如閒。

断送斑生消底物，兰可佩，菊堪餐。

功名场上税征鞍。退时难。处时安。生怕红尘、一点污儒冠。

便恁归来嗟已晚，那更待，买青山。
偈二首
释择崇（宋代）

柴鸣竹爆惊人耳，大洋海底红尘起。
家犬声狞夜不休，陆地行船三万里。
坚牢地神笑呵呵，须弥山王眼觑鼻。
把手东行却向西，南山声应北山里。
千手大悲开眼看，无量慈悲是谁底。
水调歌头·阿谁煎凤髓
佚名（宋代）

阿谁煎凤髓，续此玉琴弦。依然音调清婉，律吕互相宣。天使彭城姝丽，来配鲁邦才子，永作地行仙。况有盈门礼，百两拥骈阗。更临鸾，看举案，两无偏。从此欢谐千岁，月下与花前。剩长芝兰玉树，俱作蟾宫佳客，声誉振螺川。仍看明年去，平步上青天。
送强甫赴惠安六言十首
刘克庄（宋代）

警报环四面至，急符寓一分宽。
吾儿行矣无怨，太守似元次山。
寄孙叔康
韦骧（宋代）

岁华垂改月犹圆，寒夜长思一欿然。从政谩图行幼学，济民何术禦凶年。

消忧姑酌贤人酒，托德唯瞻刺史天。安得居诸如过隙，早看麰麦被原田。
送黎燧尉阳翟
卢纶（唐代）

玉貌承严训，金声称上才。列筵青草偃，骤马绿杨开。

潘县花添发，梅家鹤暂来。谁知望恩者，空逐路人回。
承金汉臣寄诗将及一月次韵奉酬并呈徐蜚英
方回（元代）

千里秋光一倚栏，危楼四望碧云宽。
遥知对垒分诗将，未觉同舟怯县滩。
九日与谁同把酒，八年如我倦弹冠。
会难别易驹阴迅，时展来篇细细看。
颂古三十一首 其四
释原妙（宋代）

祖师不会禅，夫子不识字。棒打石人头，嚗嚗论实事。
许深父饷酒覆於舟中
楼钥（宋代）

千里贻书慰寂寥，更将尊酒饷今朝。
先生忽已成乌有，用事何因见白超。
醉里谩思鲸吸海，梦回谁悟鹿藏蕉。
何时痛饮论心曲，云满江东望眼遥。
和虞军使易简字知能所寄唐律二首
杨万里（宋代）

四海九州虞雍公，擎天一柱雪山峰。
厥孙俊逸诗无敌，下笔縰横剑有锋。
旧日门生今白发，故人书札照苍松。
掉头读得纱巾落，如对青云阮仲容。
暑热
白玉蟾（宋代）

玉友避嫌，竹奴专宠。
听官丐闲，诗勇不将。
句
赵瞻（宋代）

天犹月仓廥，三十六峰中。
和萧少卿见庆新居
徐铉（宋代）

湘浦怀沙已不疑，京城赐第岂前期。鼓声到晚知坊远，

山色来多与静宜。簪屦尚应怜故物，稻粱空自愧华池。

新诗问我偏饶思，还念鹪鹩得一枝。
送础尘至黄脊沙舟中复题三首 其二
陈恭尹（清代）

叶叶枝枝吹自东，乘潮西去更乘风。还如老马能千里，大笑舟中两老翁。
泛江同益茂王观
曾鸣雷（明代）

大壑风高散夕烟，波光千顷倒浮天。逍遥碧汉星为舸，容与沧江客亦仙。

鸥鹭翩翩江际出，帆樯冉冉镜中悬。夜深不尽江湖趣，渔子清歌到客船。
寄题萧邦怀少芳园
杨万里（宋代）

群莺乱飞春昼长，极目千里春草香。
幽人自煮蟹眼汤，茶瓯影里见山光。
欣然药囿聊步屧，戏随蜜蜂与蝴蝶。
杨花糁迳白於雪，桃花夹迳红於襭。
赠从弟桢卿新昏
伍瑞隆（明代）

绮阁银钩净曙晖，仙郎初御紫霞衣。裁成楚峡行云赋，飞入秦楼跨凤归。

醉里月明花共倚，风前妆罢玉相辉。从知咏雪多佳句，只恐清词和亦稀。
符川逢次卿遂约同舟
周紫芝（宋代）

被褐念游客，落帆逢故人。晚岁风露寒，一笑樽俎春。

馀子岂不佳，数面聊成亲。平生不漫与，知君意良真。

少日共林壑，剧谈唾冠巾。皎然两玉壶，不受一点尘。

各以口腹累，老大成参辰。政坐造物儿，有意相怒嗔。

荏苒时不再，俛仰迹遂陈。秋风吹前溪，摇荡生碧鳞。

不如载扁舟，相视聊饮醇。醉听篷底语，共卧南溪垠。
绿珠渡
徐噩（宋代）

早出绿萝村，晚过绿珠渡。
日落白州城，草荒梁女墓。
江水流古今，滔滔不相顾。
今人不见古时人，依旧青山路如故。
春从天上来 赠首阳山李志朴
王丹桂（金朝）

既悟尘缘，摆爱海恩山，蜗利蝇名。乐然拂袖，绝虑忘情。熟境慎勿牵萦。抱始终一志，但兀兀、莫问途程。处无为，捱潇潇洒洒，静静清清。闲中做成修炼，炼百脉通流，四体和平。虎绕龙蟠，气结神凝，大丹一粒圆成。引灵童歌舞，瑞云房、满酌瑶觥。兴无穷，保深根固蒂，久视长
寓江西建昌除夕
梁应高（明代）

蜡炬光燃午夜天，悲笳吹急转凄然。冲寒柏叶杯中换，送暖梅花雪里传。

怅望乡关频入梦，萧条客舍恍如禅。年过六十不称意，明日那堪又一年。
五祖演和尚赞二首 其一
释宗杲（宋代）

赤骨力地，有𪛌无裤。敢与海神，争先斗富。
自宾客迁太子少傅分司
白居易（唐代）

头上渐无发，耳间新有毫。形容逐日老，官秩随年高。

优饶又加逐，闲稳仍分曹。饮食免藜藿，居处非蓬蒿。

何言家尚贫，银榼提绿醪。勿谓身未贵，金章照紫袍。

诚合知止足，岂宜更贪饕。默默心自问，于国有何劳。
咏史上·荀息
陈普（宋代）

三怨盈朝积不舒，奚齐卓子釜中鱼。
区区荀叔若乳妪，智略无称信有余。
偈六十三首
释道宁（宋代）

高提祖印，独耀寰区。
坐却舌头，圣凡罔测。
声前要旨，妙叶难该。
圣后玄关，金鍼双锁。
通人分上，肯受提撕。
懞懂禅流，徒夸作略。
设使五湖衲子，四海高人，
问似龙飞凤舞，答如玉转珠回。
向本分事中，白云万里。
诸缘不涉，岂落今时。
混沌未分全体现，乾坤才剖失便宜。
海棠
周弼（宋代）

海棠最佳须老丛，远及百年花始红。
历看名葩此为盛，刚柯硬叶交相映。
倚石攒青二三丈，雨膏倒吸胭脂上。
仿佛璇霄发曙光，细族蓬莱绣旗仗。
露欲收珠色转深，香玉万颗藏春阴。
轻风欲透紫丝障，一片朝霞倾入林。
凤城多少栽花处，低嫩俱无可观树。
相对令人忆故山，年年雕萼扫朱栏。
只今惟有溪童在，应放高枝栖白鹇。
溪村
邹登龙（宋代）

兀兀小桥西，人家住绕溪。
云山当户入，竹树出檐齐。
风急花初尽，春深莺乱啼。
稻畦新雨足，穉子亦鉏犁。
春山八事 其一 春草
郭之奇（明代）

空山无可言，寻幽春已半。羁怀积数峰，颇受春光乱。

离群自何日，于兹独永叹。所叹春与人，空山同聚散。

山静人亦閒，聊复临高看。阴晴众壑分，万象殊昏旦。

飞岚无定容，芳草弥其断。轻风草际飏，苍烟成一段。

初日破迷离，浥露疑珠贯。青皋一带浮，绿树千条绊。

问尔何色香，曾是古人玩。即此见遥心，永作春山幔。
自葛阳驰广济驿轺中即事 其九
张萱（明代）

生计年来喜渐多，旋栽乌桕旋婆娑。担头新蜡浑如雪，卖与朱门照绮罗。
临江仙 其一
张弘范（元代）

千古武陵溪上路，桃花流水潺潺。可怜仙侣剩浓欢，黄鹂惊梦潺，青鸟唤春还。

回首旧游浑不见，苍烟一片荒山。玉人何处倚阑干，紫箫明月底，翠袖暮云寒。
偈颂二十九首 其十九
释清了（宋代）

日月镇长灵，古今常不改。如何特地新，各要施三拜。

及尽无依体自玄，双六盆中休喝彩。
晓出北郊
范成大（宋代）

偪仄深巷中，葱茏绿阴交。山家不早起，闭户如藏逃。

浓露蜕蝉咽，小风饥燕高。新渠廑涓流，坏陂方怒号。

遐氓病瘠土，不肯昏作劳。灭裂复灭裂，晚秧如牛毛。

空馀朝气白，浮浮湿弓刀。官称劝农使，临风首频搔。
水龙吟
佚名（宋代）

洞天景色常春，嫩红浅白开轻萼。琼筵镇起，金炉烟重，香凝锦幄。

窈窕神仙，妙呈歌舞，攀花相约。彩云月转，朱丝网徐在，语笑抛球乐。

绣袂风翻凤举，转星眸、柳腰柔弱。头筹得胜，欢声近地，光容约。

满座佳宾，喜听仙乐，交传觥爵。龙吟欲罢，彩云摇曳，相将归去寥廓。
秋夜读书
蒋恢（宋代）

白纻乌纱不耐凉，晚风吹月上莓墙。旧书重读添新味，二尺檠边夜正长。
满庭芳（和富宪公权饯别）
王之道（宋代）

歌彻骊驹，酒斟醽醁，帆樯高映城楼。绣衣携具，开宴话离愁。两城橙黄橘绿，一行雁、几点沙鸥。情千万，相看无语，送我上孤舟。

悠悠。冬向晚，梅花潜暖，随处香浮。奈长亭饮散，无计淹留。归路淮山百舍，空梦想、连岁清游。烦双鲤，频将尺素，来往寄江流。
游大梅护圣四首 其二
舒亶（宋代）

仙去人閒地转灵，蛟龙合处谷风生。谁知云雾千峰顶，长作青天霹雳声。
水竹野十咏·广寒世界
叶茵（宋代）

鼻祖旧游地，留得老桂香。
有能培植之，此香传诸郎。
浣溪沙（景卢以米书眉间一点黄之曲饯送郑宪，因用其韵）
洪适（宋代）

举目霜林叶叶黄。使星归骑未须忙。烟鬟千叠弄残妆。

内殿恩光承雨露，外台风力挟冰霜。应怀三径杂花香。
自嘲解嘲
陆游（宋代）

世变真难料，吾痴只自嘲。
移山谋畚土，黏日欲煎胶。
得句题修竹，烹茶拾堕巢。
行年不须算，断是死衡茆。
奉和立春游苑迎春
李適（唐代）

金舆翠辇迎嘉节，御苑仙宫待献春。淑气初衔梅色浅，

条风半拂柳墙新。天杯庆寿齐南岳，圣藻光辉动北辰。

稍觉披香歌吹近，龙骖日暮下城闉。
宿龟山寺下赠旻师
张耒（宋代）

淮流赴海何时穷，我生飘泊西复东。
山中老僧旧相识，惊我非复当时容。
三年历遍百忧患，迁就汲汲如飞鸿。
人生易老古所叹，如我安得颜长红。
尘埃漫灭旧题壁，枝叶已拱当时松。
我方奔走师已老，更念别此何时逢。
眼看故旧怀抱好，宴坐不觉听山钟。
长淮月高人语绝，惟有塔铃鸣夜风。
答山谷先生
高荷（宋代）

四篇诗得袅蹄金，妙旨初临法语寻。要我尽除儿子气，知公全语老婆心。

平章许事真难可，付嘱斯文岂易任。感激面东垂涕泗，高山从此少知音。
窦朗州见示与澧州元郎中早秋赠答命同作
刘禹锡（唐代）

邻境诸侯同舍郎，芷江兰浦恨无梁。秋风门外旌旗动，

晓露庭中橘柚香。玉簟微凉宜白昼，金笳入暮应清商，

骚人昨夜闻鶗鴂，不叹流年惜众芳。
和访寂上人不遇
陆龟蒙（唐代）

芭蕉霜后石栏荒，林下无人闭竹房。经抄未成抛素几，

锡环应撼过寒塘。蒲团为拂浮埃散，茶器空怀碧饽香。

早晚却还宗炳社，夜深风雪对禅床。
浴鹄沼
李易（宋代）

鹄沼开新鉴，纤尘莫遗遮。翠光争水鸟，红影湛山花。

天外时分月，林端更蔚霞。高飞留旧迹，八付谪仙家。
荷叶
苏轼（宋代）

田田抗朝阳，节节卧春水。
平铺乱萍叶，屡动报鱼子。
寒意
缪烜（清代）

庭菊初齐瓣，山枫正媚枝。晓衾寒欲动，独客最先知。
赋得战袍红（时少保公得琐瞎刺制袍，命赋）
徐渭（明代）

海罽染啼猩，征袍制始成。
春笼香共叠，夜帐火俱明。
自与鹑旗映，还宜蟒绣萦。
战归新月上，脱向侍儿擎。
念奴娇
卢炳（宋代）

碧池如染，把玻璃瓮就，纤埃都绝。西国夫人空里坠，圆盖亭亭排列。莹质无瑕，尘心不染，远社堪重结。当时盛事，虎溪茗碗翻雪。

千载以意谁论，人争买笑，醉眼看罗袜。坐上如今皆我辈，纱蕴从来蠲洁。击节临风，停杯对月。浩气俱英发。两翁仙举，玉堂正在金阙。
洞仙歌
龚自珍（清代）

一梳春月，淡溶溶欲上，鸾尾云晴碧天扫。正文窗四扇，缥缈华空，晶艳艳，玉女明灯一笑。

几番携手处，昙誓天边，寒绿深深帐纱悄。亲手采琼芝，著玉盘中，添香水、养花还小。

见说道、仙家梦都无，便梦也如烟，晓凉欺觉。
寄郭都事就觅藤杖
邓雅（元代）

屏山分首经年别，岭海休官几日还。富贵已看荣故里，恩威尤日化诸蛮。

马援薏苡何须载，陶令金英自可餐。老我平生惟隐遁，拟求藤杖共看山。